Mutsuhito
Mutsuhito var kejser af Japan fra 1867, også kaldet Meijikejseren efter sin død; far til Yoshihito, Taishokejseren. Ved Meijirestaurationen i 1868 fik kejseren al magt tilbage, og den skulle en regering udøve i hans navn og for hans skyld. Det blev grundlaget for en styreform og ideologi, som gjaldt frem til 1946. Særligt tydelig blev idéen udtrykt i det kejserlige dekret om uddannelse fra 1890, som alle børn skulle lære udenad: Kejseren var guddommelig, alle japanere var børn af kejseren, de skulle ære deres forældre og tjene kejseren – om nødvendigt med deres liv.
Mutsuhito var aktiv som øverstbefalende i krigene mod Kina (1894-1895) og Rusland (1904-1905). Da han døde, var Japan blevet en regional magt med kolonierne Ryukyuøerne (1879), Taiwan (1895) og Korea (1910). Selv var Mutsuhito blevet et symbol på Japans modernisering.
Meijihelligdommen i Tokyo blev anlagt til hans ære.